Kisah Si Palui: Dihuhulut Kanakan
Lagi hanyar kawin balum baranakan si Palui rajin banar maharagu tatanaman di kabun sakuliling rumah mintuhanya. Nang banyak ditanamnya adalah jambu, rambutan, salak wan langsat. Alasannya batataman ini karna hasilnya kawa dimakan langsung wan kawa dijual.
“Aku katuju banar sampiyan bakabun wan batataman buah-buahan ini, rami banar mamutik wayah musim buah,” ujar bini Palui.
“Sudah mulai matan dahulu kupadahakan bahwa kita harus bisa mamanfatakan tanah nang kusung daripada mubazir baik ditabas lalu ditanami dan hasilnya kawa dinikmati,” sahut Palui.
Paharatan Palui laki bini bapander, di subarang sungai rami kakanakan kuriakan mahuhulut Palui karna Palui takanal pamalar, engken barasut, makanya jadi huhulutan kakanakan sakampungan.
“Palui pamalar, Palui pangasit,” ujar bubuhannya.
“Hus bangsat kakanakan, kada tahu diadat,” ujar Palui.
Kakanakan mandangar sahutan Palui makin batambah rami mahuhulut, “Palui lamah pucuk, Palui engken,” ujar bubuhannya kakanan.
Sambil sarik tangannya kukurikih mancari batu tapi kada tadapat, langsung inya mamutik satundun salak lalu manawaki kakanakan di subarang sungai.
“Hawari lagi.......hawari lagi wan nang ganal-ganal, jangan wani mahawar wan salak haja tapi hawari jua jambu atawa rambutan,” ujar bubuhannya kakanakan kuriakan.
“Uiiii abahnya, siapa nang ikam hawari di subarang sungai itu?” ujar bininya.
“Itu nah kakanakan nakal banar mamadahakan aku lamah pucuk,” ujar Palui. “Lalu inya kuhawari wan ini nah,” sambil malihatakan buah salak wan rambutan habis babakul-bakul.
“Sampiyan abahnya ai digawi kakanakan, inya makin katuju mahuhulut kalu ditawaki salak wan jambu. Makanya jangan talalu pamalar, rugi mambari sabigi dua bigi nyatanya habis babakul-bakul buah dianggap batu manawaki kakanakan,” ujar bininya.
“Tarima kasih Pa Luii..,” ujar bubuhan kakanakan tatawaan sambil bukahan.
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn